'Heropening van skole verloop glad in VS' | Netwerk24
'Heropening van skole verloop glad in VS'
Deur Marita Herselman 27 Julie 2021 18:04
Die Vrystaatse skoolklokke het volgens onderwysrolspelers sonder probleme vir die aanbreek van die derde kwartaal gelui.
Die provinsiale onderwysdepartement sê die heropening Maandag het glad verloop en daar is nog niks kommerwekkends aangemeld nie.
Howard Ndaba, woordvoerder van die departement, sê hy sal in 'n later stadium verslae ontvang oor hoeveel leerlinge teruggekeer het.
Daar is volgens Ndaba se syfers tydens die sektor se entstofprogram 31 394 Vrystaatse onderwyspersoneellede ingeënt.
Reniël Lodewyk, Vrystaatse sekretaris van die Suid-Afrikaanse Onderwysersunie (SAOU), sê dit gaan so ver goed by die skole en die unie is dankbaar dat skole kon begin. Die SAOU is ook bly die land is van die vlak 4-inperking na vlak 3 geskuif.
Hy sê kinders gaan nou effens meer geleentheid kry om by die skool te wees, met die laerskoolleerlinge wat teen 2 Augustus voltyds na die klaskamers terugkeer.
Volgens dr. Jaco Deacon, waarnemende uitvoerende hoof van die Federasie van Beheerliggame van Suid-Afrikaanse Skole (Fedsas), is aanstaande week skole se grootste bekommernis, met sommige laerskole wat nog onseker is oor hoe om al die leerlinge binne die maatreëls te huisves.
Deacon sê volgens Fedsas se opname onder sy ledeskole, was daar nie haakplekke met die heropening nie.
Hy is dankbaar vir die hoë persentasie mense wat in die sektor ingeënt is, maar doen steeds 'n beroep op mense wat dit nog nie gedoen het nie, om vir inentings te gaan.
"Ons standpunt is: As jy gekies het om 'n onderwyser te wees, het jy gekies om in openbare skole met ander mense se kinders te werk. En daarom rus daar 'n groter morele verantwoordelikheid op jou om ook te kies om dit vir die kinders en jou kollegas veilig te maak."